SPLITSKI Prekršajni sud kaznio 49-godišnjeg Splićanina koji je prošlo ljeto usred bijela dana ležao gol na zidu u centru grada u Bihaćkoj ulici. Mora platiti kaznu od 189 kuna.

Sud je konstatirao da je svojom golotinjom počinio prekršaj iz članka 14. Zakona o prekršajima protiv javnog reda i mira, odnosno da je na javnom mjestu vrijeđao moralne osjećaje građana.

Okrivljenik se na suđenju nije pojavio te nije iznio svoju obranu pa je sud izvršio uvid u zabilješku policajaca koji su ga zatekli na zidiću kraj parkirališta.

Tekst se nastavlja ispod oglasa

Sud je zaključio da je okrivljenik u cijelosti ostvario obilježja prekršaja jer je na javnom mjestu potpuno gol ležao na zidu na očigled građana čiju je pažnju privlačio te je tako vrijeđao njihove moralne osjećaje, piše Dalmatinski portal.